b"\n_START_ARTICLE_\nHist\xc3\xb2ria del basquetbol femen\xc3\xad a Catalunya\n_START_PARAGRAPH_\nEl basquetbol femen\xc3\xad catal\xc3\xa0 es remunta a finals dels anys vint, i \xc3\xa9s un dels esports m\xc3\xa9s populars i practicats.\n_START_SECTION_\nHist\xc3\xb2ria\n_START_PARAGRAPH_\nA la d\xc3\xa8cada dels anys 20, el basquetbol \xc3\xa9s el primer gran esport d'equip a Catalunya en el que les noies de l'\xc3\xa8poca hi prenen part activament, malgrat la peculiar mentalitat del moment, que no veia amb bons ulls que les dones practiquessin cap esport._NEWLINE_El 1928 es form\xc3\xa0 el Club Femen\xc3\xad i d'Esports, entitat poliesportiva que foment\xc3\xa0 la pr\xc3\xa0ctica de l'esport entre les dones a Catalunya. Practicava la nataci\xc3\xb3, l'atletisme, el tennis, la gimn\xc3\xa0stica, l'excursionisme, per\xc3\xb2 l'esport en qu\xc3\xa8 m\xc3\xa9s destac\xc3\xa0 fou el basquetbol. Tenia la seva seu al capdamunt del carrer Balmes, on ara es troba el Tennis Barcino. Despr\xc3\xa9s del par\xc3\xa8ntesi de la Guerra Civil l'equip no reprengu\xc3\xa9 les seves activitats i desaparegu\xc3\xa9._NEWLINE_El 1929 es cre\xc3\xa0 la secci\xc3\xb3 femenina de la SS Patrie, que ingress\xc3\xa0 a la Federaci\xc3\xb3 Catalana, juntament amb el FC Barcelona (que desaparegu\xc3\xa9 i tingu\xc3\xa9 una breu reviscolan\xc3\xa7a els anys 1942-1945), el Club Femen\xc3\xad i d'Esports i el Laiet\xc3\xa0 BC. Altres clubs dels anys 30 van ser: Gimn\xc3\xa0s Tiberghien, UE Sants (dissolt el 1964), CE Europa (fundat el 1930), CC Hospitalet, CB Granollers, Penya Avant de Barcelona, CADCI, Uni\xc3\xb3 Gimn\xc3\xa0stica i Esportiva de Badalona (1937), BC Claret, Ateneu Montserrat, Escoles Franceses, US Hospitalet, BC Ripollet, AC Mollet i Esbart Magda._NEWLINE_Les primeres competicions basquetbol\xc3\xadstiques femenines foren el 1930. Eren torneigs de car\xc3\xa0cter amist\xc3\xb3s. Entre els m\xc3\xa9s destacats podem esmentar la Copa Federaci\xc3\xb3 i la Copa Exposici\xc3\xb3:_NEWLINE_La Copa Federaci\xc3\xb3 1930 es disput\xc3\xa0 en dos grups. Al grup A trobem el Club Femen\xc3\xad i d'Esports 'A', CE Laiet\xc3\xa0, Societ\xc3\xa8 Patrie i UE Sants. Al grup B, CE Europa, BC Claret, Ateneu Montserrat, Club Femen\xc3\xad i d'Esports 'B' i Escoles Franceses. A la final el Club Femen\xc3\xad i d'Esports 'B' derrota el CE Laiet\xc3\xa0 per 9 a 0._NEWLINE_La Copa Exposici\xc3\xb3 1930 s'inici\xc3\xa0 el 19 de juny, i en dos grups trobem el Club Femen\xc3\xad i d'Esports 'A', CE Laiet\xc3\xa0, Societ\xc3\xa8 Patrie i UE Sants en el grup A; CE Europa, Gimn\xc3\xa0s Tiberghien, Club Femen\xc3\xad i d'Esports 'B' i US Hospitalet en el B. Disputen la final els equips 'A' i 'B' del Club Femeni i d'Esports. En el primer partit empataren a 9. En el segon s'impos\xc3\xa0 el 'B' per 14 a 10, el 25 de juliol._NEWLINE_La primera edici\xc3\xb3 del Campionat de Catalunya de b\xc3\xa0squet femen\xc3\xad oficial fou l'any 1936. Des del 1933, per\xc3\xb2, ja s'havien disputat diverses edicions no oficials._NEWLINE_Als anys 40 es reinicia amb for\xc3\xa7a l'activitat basquetbol\xc3\xadstica femenina a Catalunya, amb clubs com el RCD Espanyol (1940-1945), el CD Hispano-Franc\xc3\xa8s (fundat el 1943 per alumnes de l'Institut Franc\xc3\xa8s de Barcelona i continuador del SS Patrie que fou vetat per les autoritats esportives franquistes de l'\xc3\xa8poca), l'Atlas Club al carrer Enten\xc3\xa7a, la Penya Garcia de l'Hospitalet, la Secci\xc3\xb3 Femenina de Barcelona, Grup Cottet de Barcelona, P.E.M., CD Sabadell, CB Equis, UE Poble Sec, CB Cornell\xc3\xa0, Club Joventut, CE Natura, CD Filatures, CB Atl\xc3\xa8tic, ACD Sant Ramon, CE Mediterrani, JACE Calella, Garcia Vives de Tarragona i Instructoras del Frente de Juventudes._NEWLINE_A les terres de Girona el primer partit femen\xc3\xad el disputen la temporada 1929-30 el G. Tiberghien i el Patrie. El primer club es fund\xc3\xa0 el 1940. Des d'aleshores podem trobar el CREFF de Girona, Educaci\xc3\xb3n y Descanso, CB Palam\xc3\xb3s, CB Medina, Club Dominicas de Salt, CB Santpauenc de Sant Pau de Seguries, ADEPAF de Figueres, CP Sant Josep, CN Figueres, CP Domeny, B\xc3\xa0squet Palam\xc3\xb3s, Secci\xc3\xb3 Femenina d'Olot, Blaugrana d'Angl\xc3\xa8s, Santa Coloma de Farn\xc3\xa9s i GEiEG de Girona._NEWLINE_A Lleida, la primera exhibici\xc3\xb3 basquetbol\xc3\xadstica femenina tingu\xc3\xa9 lloc el 1931 amb la visita del Club Femen\xc3\xad i d'Esports. Durant els anys 40 tingueren for\xc3\xa7a nomenada els equips de la Secci\xc3\xb3 Femenina de Lleida i la Secci\xc3\xb3 Femenina de T\xc3\xa0rrega. Als anys 70 destaca el Club Medina de Lleida, el Cervera i la A.E. Sedis de la Seu d'Urgell, que arriba a la divisi\xc3\xb3 d'honor espanyola sota el patrocini de Cad\xc3\xad-La Seu._NEWLINE_Les d\xc3\xa8cades dels 50 i 60 no s\xc3\xb3n molt reeixides quant a t\xc3\xadtols, tot i que sorgeixen gran quantitat d'equips: el 1960 es crea l'equip femen\xc3\xad del B.I.M. de Sants, el 1963 neix el Gimn\xc3\xa0stic de Tarragona (dissolt el 1967, ressorg\xc3\xad el 1979). Tamb\xc3\xa9 trobem Club Montalegre (que ingress\xc3\xa0 en el CE Laiet\xc3\xa0), Pedagogium, Picadero J.C. (que fou el primer club espanyol en participar en una Copa d'Europa el 1978, conegut pels seus patrocinadors \xc3\x89vax i \xc3\x8dntima), CD Matar\xc3\xb3 (Ignis), Vilassar de Mar, Col\xc2\xb7legi Immaculada Concepci\xc3\xb3 d'Argentona, Indo de Barcelona, Molforts i AD La Florida._NEWLINE_El 1974 es funda el B\xc3\xa0squet Femen\xc3\xad Manresa, que es va anomenar successivament B. Manresa Badia-Sol\xc3\xa9 (1983), B. Manresa Sant Francesc (1984), B. Manresa Joviat (1986) i B. Manresa Femen\xc3\xad (1990). Equip d'\xc3\xa8xit a la m\xc3\xa0xima divisi\xc3\xb3 femenina als anys 80, la manca de patrocinador (en foren Fontvella i Pryca) va fer que es vengu\xc3\xa9s els seus drets. Altres clubs des dels anys 70 que han destacat s\xc3\xb3n el Club Comansi de Barcelona (ex Picadero), que amb el patrocini de la important empresa de joguines fou diverses vegades campi\xc3\xb3 espanyol, abans de traslladar-se a El Masnou on esdevingu\xc3\xa9 El Masnou Basquetbol (Comansi, Natural Cus\xc3\xad, Microbank). El patrocini d'empreses comercials \xc3\xa9s, durant aquests anys, un factor determinant per al manteniment dels diferents equips en primer pla del b\xc3\xa0squet estatal. Aix\xc3\xb2 fa que diferents equips es mantinguin per breus anys dins l'elit i posteriorment acabin desapareixent per complert del panorama basquetbol\xc3\xadstic femen\xc3\xad o simplement retornin al basquetbol de formaci\xc3\xb3. M\xc3\xa9s equips reeixits aquests anys foren, Picef de Barcelona, CB Cibes (Bet\xc3\xa0nia Patmos), AECS Hospitalet BF, CB Tortosa (Sabor d'Abans, Ravent\xc3\xb3s Catas\xc3\xbas, Caixa Tarragona), CN Reus Ploms (Comarcal), Santa Rosa de Lima-Horta (de Barcelona)._NEWLINE_El 28 de desembre de 1984 es funda l'Associaci\xc3\xb3 de Clubs Femenins, amb seu a Sant Sebasti\xc3\xa0, amb els equips d'elit femenins espanyols. Des de la segona meitat dels anys 90, el b\xc3\xa0squet femen\xc3\xad catal\xc3\xa0 \xc3\xa9s dominat pel C.E. Universitari de Barcelona. Fundat el 1985; el 1996 es converteix en CB Universitari en unir-s'hi un altre club, el Barcelona BC, i el 2000, patrocinat per la U.B., esdev\xc3\xa9 Universitat de Barcelona BF. Un posterior acord amb el FC Barcelona cre\xc3\xa0 l'UB Bar\xc3\xa7a tamb\xc3\xa9 anomenat UB-FC Barcelona."